Ludwig Scotty

Ludwig Derangadage Scotty (sündinud 20. juuni 1948 Anabari ringkonnas) on Nauru poliitik. 29. maist 2003 8. augustini 2003 ja 22. juulist 2004 19. detsembrini 2007 oli ta Nauru president. Scotty kasvas üles Nauru põhjaosas Anabari ringkonnas. Aastatel 1960–1964 käis ta keskkoolis. Ta õppis Fidži pealinnas Suvas ülikoolis University of the South Pacific kriminaal- ja eraõigust. 15. märtsil 1983 valiti ta Anabari valimisringkonnast esimest korda Nauru parlamenti. Parlamendiliikmena oli ta vahepeal ka Nauru Panga esimees, Nauru Rehabilitation Corporationi esimees ja Air Nauru nõukogu liige. Anabari valimisringkonnast valitud parlamendiliikmena oli ta 1990. aastate lõpust kuni 2000. aastani parlamendi spiiker. Bernard Dowiyogo valitsuses (1992–1995) oli ta tervishoiuminister, jaanuaris 2003 ja pärast Dowiyogo surma Derog Gioura valitsuses ka justiitsminister. Pärast Derog Gioura ajutist valitsust ja parlamendivalimisi märtsis 2003 valis parlament Scotty häältega 10:7 presidendiks; ta võitis Keskpartei juhti ja endist presidenti Kinza Clodumari. Lahkuva Gioura valitsuse toetusel otsustas Ludwig Scotty maksta välja ametnike palgad pärast riigi finantskriisi, tihendada suhteid Ameerika Ühendriikidega (Nauru on väärtuslik koostööpartner, sest tal on moodne lennuväli ainsa Boeingute teenindusjaamaga tuhande kilomeetri raadiuses) ning leida teid jätkusuutliku majanduse arendamiseks pärast fosforiidikaevandamise võimaluste ammendumist. Ludwig Scotty esimese valitsuse ministrikohtadel olid Ludwig Scotty, välisminister (Anabari valimisringkond) Baron D. Waqa, haridusminister (Boe valimisringkond) David Adeang, rahandusminister (Ubenide valimisringkond) dr Kieren Keke, tervishoiuminister (Yareni valimisringkond) Russell E. Kun, justiitsminister (Ubenide valimisringkond) Dogabe A. Jeremiah, avalike tööde minister (Menengi valimisringkond) Augustis 2003 avaldati Scottyle umbusaldust (9:8) ning presidendiks sai René Harris. 7. aprillil 2004 astus Scotty spiikri kohalt tagasi, halvates parlamendi töö 46 päevaks. 22. juunil 2004 avaldas parlament president Harrisele umbusaldust, sest rahandusminister Clodumar vahetas poolt. Scotty sai jälle presidendiks. Valitsuse koosseis oli suurelt jaolt sama mis tema esimese presidentuuri ajal. 1. oktoobril 2004 kuulutas Scotty majanduskriiside tõttu välja erakorralise seisukorra ning saatis parlamendi laiali. Uued valimised määras ta 23. oktoobrile. Peale selle vabastas ta ametist spiiker Russell Kuni, et parlament kuni uute valimisteni ei saaks koos käia. Scotty ja enamik tema liberaalreformistidest poolehoidjaid valiti jälle parlamenti; see oli nende selge võit. 27. oktoobril nimetas Scotty oma valitsuse. David Adeang jäi rahandusministriks, Kieren Keke tervishoiuministriks ja Baron Waqa haridusministriks. Godfrey Thoma sai uueks justiitsministriks ja Frederick Pitcher uueks tööstusministriks. 28. augustil 2007 toimunud presidendivalimistel valiti Scotty presidendiametisse tagasi, kuid sama aasta 19. detsembril avaldas Nauru parlament häältega 10:7 talle umbusaldust ja valis tema asemel uueks presidendiks Marcus Stepheni. Scotty on abielus, tal on seitse last.[viide?] Tema hobi on male. Peale selle jälgib ta intensiivselt Nauru ja Austraalia jalgpallivõistlusi.